3. การประกอบธุรกิจของแต่ละสายผลิตภัณฑ์

3.1 ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, KMA, Sungrace, Shiseido Professional, BSC Hair Care
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดอร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจ

2.  การตลาดและภาวะการแข่งขัน

ในรอบปีที่ผ่านมา เศรษฐกิจไทยได้รับผลกระทบทางลบจากปัญหาของเศรษฐกิจโลกที่มีความไม่แน่นอน
ปัญหาภัยพิบัติทางธรรมชาติโดยฉพาะเหตุการณ์อุทกภัยครั้งร้ายแรงครอบคลุมในหลายจังหวัดของประเทศไทย
ได้รับความเสียหายในวงกว้างโดยเฉพาะเขตกรุงเทพมหานครซึ่งเป็นศูนย์กลางทางเศรษฐกิจของประเทศ
อุปสงค์ภายในประเทศทั้งภาคการบริโภค การลงทุน และภาคการผลิตต่างชะลอตัวลง
แต่สภาพการแข่งขันในตลาดยังคงเต็มไปด้วยความรุนแรง
ต่างฝ่ายต่างนำเสนอสินค้าและกลยุทธ์ต่างๆ ที่จะรักษาฐานลูกค้าเก่าและเพิ่มจำนวนลูกค้าใหม่

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง และคุ้มค่าสำหรับผู้บริโภค
ควบคู่กับการเพิ่มการจัดกิจกรรมส่งเสริมการตลาดทั่วทั้งในเขตกรุงเทพมหานครและต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในผลิตภัณฑ์และตัดสินใจซื้อเร็วขึ้น
พร้อมเน้นการใช้แนวบริหารลูกค้าสัมพันธ์ (Customer Relationship Management)
เพื่อเพิ่มระดับความพึงพอใจและความประทับใจของลูกค้า ส่งผลให้กลุ่มผลิตภัณฑ์เครื่องสำอางในปี
2554 มีผลประกอบที่เติบโตเพิ่มสูงขึ้น และยังคงเป็นธุรกิจหลักที่มีรากฐานที่แข็งแรงมั่นคง

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการปรับเปลี่ยนภาพลักษณ์ให้ดูทันสมัยมากยิ่งขึ้น มีการนำเข้าผลิตภัณฑ์ใหม่ๆ
ที่มีคุณภาพสูงจากส่วนผสมของสารประกอบที่มีคุณค่า
และเทคโนโลยีการผลิตชั้นสูงโดยตรงจากต่างประเทศ
เพื่อวางตำแหน่งแบรนด์ให้สะท้อนภาพลักษณ์เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่ ในขณะเดียวกันลูกค้าเดิมก็ได้รับความพึงพอใจมากยิ่งขึ้น
บริษัทจึงยังคงสามารถสร้างยอดขายเพิ่มขึ้นในขณะที่มีคู่แข่งยักษ์ใหญ่จากบริษัทข้ามชาติหลายรายเข้ามารุมแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ได้มีการพัฒนาผลิตภัณฑ์คอลเล็กชั่นใหม่อย่างต่อเนื่อง
เพื่อตอบสนองกระแสนิยมแนวเครื่องสำอางเกาหลีของวัยรุ่นและวัยเริ่มทำงาน
พร้อมกับปรับปรุงสูตรต่างๆ ให้เหมาะกับสภาพผิวของคนไทย
พร้อมกันนี้ยังขยายช่องทางการจัดจำหน่ายไปในหลายพื้นที่ รวมไปถึงประเทศในแถบเอเชีย
ซึ่งได้รับการตอบรับที่ดีมาก นอกจากนี้บริษัทยังคงเปิด KMA Shop อย่างต่อเนื่อง
เพื่อขยายจุดบริการเพิ่มอีกหลายแห่งรองรับกับความต้องการของลูกค้า
ส่งผลให้มียอดขายเติบโตเพิ่มขึ้นอย่างมาก

ส่วนผลิตภัณฑ์การดูแลรักษาเส้นผมภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย สอดรับเทรนด์แฟชั่นปัจจุบัน เช่น ผลิตภัณฑ์น้ำยายืดผม
ผลิตภัณฑ์น้ำยาดัดผมที่ถนอมเส้นผม ผลิตภัณฑ์เปลี่ยนสีผม ผลิตภัณฑ์บำรุงรักษาเส้นผม
และผลิตภัณฑ์จัดแต่งทรงผมที่มีประสิทธิภาพซึ่งได้รับความนิยมอย่างสูง
โดยมีกิจกรรมสนับสนุนการตลาดที่เน้นการสร้างความผูกพันระยะยาวกับตัวแทนจำหน่าย
อบรมความรู้แนะนำเทคนิคใหม่ๆ เกี่ยวกับการจัดแต่งทรงผม การเปลี่ยนสีผม
ควบคู่กับการสาธิตวิธีใช้ผลิตภัณฑ์ที่ถูกต้องโดยเทคนิเชี่ยนผู้เชี่ยวชาญของบริษัท
สิ่งเหล่านี้ได้ส่งเสริมภาพลักษณ์ที่ทันสมัยของผลิตภัณฑ์ตอกย้ำความเป็นหนึ่งในผู้นำเทรนด์ผลิตภัณฑ์ดูแลรักษาเส้นผม
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่ายซึ่งต่างมียอดขายเพิ่มขึ้น

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศส่วนใหญ่จะดำเนินการผ่านบริษัทในเครือของบริษัท เพียส
อินเตอร์คอสเม็กซ์ (ประเทศไทย) จำกัด และ บริษัท ชิเซโด้ โปรเฟสชั่นแนล (ไทยแลนด์) จำกัด
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายตราสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศมานาน

ผลิตภัณฑ์เสื้อผ้า

  (1) ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้ผลิตจากวัตถุดิบที่มีคุณภาพ มีการออกแบบที่สะท้อนรสนิยมสวยสง่าเสน่ห์งดงาม
โดยคัดเลือกผ้าลูกไม้จากต่างประเทศ ตลอดจนวิธีการตัดเย็บอย่างประณีต
เพื่อให้เหมาะกับสรีระของสุภาพสตรีไทย
สินค้าส่วนใหญ่จัดจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดชั้นในสตรีภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง
ซึ่งได้รับการตอบรับอย่างดียิ่งมียอดขายเติบโตเพิ่มขึ้นเป็นอย่างมาก

ปัจจุบันบริษัทยังเพิ่มแบรนด์ G&G
เป็นอีกหนึ่งทางเลือกสำหรับผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งมีทั้งผลิตภัณฑ์ชุดชั้นในที่สวยงามทันสมัยน่าสวมใส่
และชุดออกกำลังกายที่พัฒนาขึ้นเพื่อรองรับกระแสคนรุ่นใหม่ที่เน้นความสำคัญในการดูแลสุขภาพตนเองด้วยการออกกำลังกาย

ล่าสุดบริษัทได้นำเข้าผลิตภัณฑ์เสื้อผ้าสตรีภายใต้เครื่องหมายการค้า Sinequanone
จากประเทศฝรั่งเศส ซึ่งเป็นผลิตภัณฑ์ที่มีดีไซน์ทันสมัย มีเอกลักษณ์โดดเด่น
โดยมีกลุ่มเป้าหมายเป็นผู้หญิงวัยทำงานที่ให้ความสำคัญกับการแต่งกายที่จะช่วยเสริมสร้างบุคลิกภาพที่ดี
เติมเต็มความมั่นใจและเพิ่มความสวยสง่างดงาม โดยจะจัดวางจำหน่ายผ่านห้างสรรพสินค้าชั้นนำ

  (2) การตลาดและภาวะการแข่งขัน

ถึงแม้สภาพเศรษฐกิจโดยรวมของประเทศจะชะลอตัวลงก็ตาม
แต่สภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ ยังมีอยู่ค่อนข้างสูง
มีผู้ประกอบการรายเดิมและรายใหม่เข้ามาสร้างสีสันในตลาดเพิ่มมากขึ้นทุกปี
โดยในแต่ละแบรนด์ต่างแข่งขันกันคิดค้นวิจัยพัฒนานำเสนอสิ่งใหม่ๆ ทั้งในด้านวัตถุดิบ การตัดเย็บ
รูปแบบ ดีไซน์
รวมถึงการยกระดับคุณภาพในการบริการลูกค้าเป็นสำคัญเพื่อให้ได้รับความพึงพอใจสูงสุด

บริษัทได้ให้ความสำคัญกับแบรนด์ Guy Laroche
สัญชาติฝรั่งเศสซึ่งมีการจัดวางจำหน่ายภายในประเทศมานาน
ได้มีการปรับเปลี่ยนพัฒนาการออกแบบและเลือกใช้วัสดุอย่างต่อเนื่อง
ทั้งนี้เพื่อตอบสนองวิถีชีวิตและแฟชั่นไลฟ์สไตล์ของสุภาพสตรียุคใหม่ในปัจจุบัน
รวมทั้งการสร้างภาพลักษณ์แบรนด์ที่โดดเด่นเสริมความภาคภูมิใจแก่ผู้สวมใส่
ส่งผลให้มียอดขายเพิ่มมากขึ้นท่ามกลางกระแสการแข่งขันที่รุนแรง

สำหรับในปีที่ผ่านมา ชุดชั้นใน Guy Laroche
ยังคงสร้างสรรค์ผลิตภัณฑ์ด้วยการเพิ่มคุณสมบัติในการใช้งานให้ได้มากยิ่งขึ้น
ด้วยการมุ่งเน้นไปที่รูปทรงการเพิ่มขนาดเนินอกให้ดูใหญ่ขึ้น
กางเกงในที่ทอแบบยกกระชับสะโพกทำให้ผู้สวมใส่รู้สึกกระชับและมั่นใจกับรูปร่าง
ซึ่งสามารถสร้างความสนใจและได้รับการตอบรับที่ดีจากลูกค้า
ในส่วนกลุ่มสินค้าแฟชั่นยังได้ดีไซน์ชุดชั้นในเป็นเครื่องแต่งกายภายนอกได้เพื่อตอบสนองความต้องการกลุ่มลูกค้าที่มีความมั่นใจในการแต่งตัว
และจากภัยน้ำท่วมที่ผ่านมาบริษัทยังได้มอบชุดชั้นใน Guy Laroche ให้กับองค์กรต่างๆ
เพื่อนำไปมอบให้กับผู้ประสบภัยอีกด้วย ในขณะที่ชุดว่ายน้ำ Guy Laroche
ได้จัดกิจกรรมการสร้างการรับรู้ในแบรนด์สินค้าด้วยการร่วมเดินแฟชั่นโชว์ในโอกาสต่างๆ
และประชาสัมพันธ์สินค้าผ่านสื่อหลากหลายช่องทางเพื่อตอกย้ำความเป็นผู้นำแฟชั่น

ในส่วนของผลิตภัณฑ์ Gunze ได้มีการพัฒนาด้านนวัตกรรมอย่างต่อเนื่องเพื่อเพิ่มคุณค่าให้กับสินค้า
ได้แก่ คอลเล็คชั่น Cut off ใช้วิธีการตัดเย็บที่ไร้รอยตะเข็บ เวลาสวมใส่จะไม่ระคายเคืองผิว
ลูกค้าสามารถตัดความยาวได้ตามที่ต้องการ หรือการเพิ่มรูปแบบสินค้าแฟชั่นโดยใช้ผ้าคอตตอน 100%
ลายริ้ว มีการดีไซน์รูปแบบใหม่ที่ทันสมัย เนื้อผ้าอ่อนนุ่มสวมใส่สบาย มีสีสันหลากหลาย
ในราคาที่คุ้มค่าตอบโจทย์ความต้องการของลูกค้าได้อย่างลงตัว ได้จำหน่ายผ่านช่องทางที่หลากหลาย
อาทิ ในห้างสรรพสินค้า โมเดอร์นเทรด แคตาล๊อกเซล เป็นต้น
ซึ่งได้รับการตอบรับที่ดีมากและมียอดขายเติบโตอย่างต่อเนื่อง

ผลิตภัณฑ์ชุดชั้นในและชุดออกกำลังกายที่ใช้ตราสินค้า G&G เจาะกลุ่มเป้าหมายที่มีรายได้ไม่มาก
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
ซึ่งจะช่วยเพิ่มยอดการขายของกลุ่มเสื้อผ้าทั้งในระยะสั้นและในระยะยาวได้เป็นอย่างดี

  (3) การจัดหาผลิตภัณฑ์หรือบริการ

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุลเเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

กลุ่มเครื่องดนตรี 

  (1)ลักษณะผลิตภัณฑ์หรือบริการ

บริษัทได้เป็นผู้แทนจำหน่ายผลิตภัณฑ์อุปกรณ์เครื่องดนตรีแบรนด์ Ritmuller ที่มีชื่อเสียงระดับโลก
เช่น เปียโน และไวโอลิน โดยเฉพาะเปียโนซึ่งมีความไพเราะของโทนเสียงทุ้ม นุ่มนวล กังวาน
อันเป็นเอกลักษณ์ของเปียโนสไตล์ยุโรป มีการผลิตที่ประณีตใช้อุปกรณ์ส่วนประกอบคงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย

  (2) การตลาดและภาวะการแข่งขัน

ในช่วงหลายปีที่ผ่านมา ตลาดเครื่องดนตรีในประเทศไทยมีทิศทางการขยายตัวอย่างต่อเนื่อง
ผู้ปกครองที่มีฐานะดีมักจัดให้บุตรหลานได้เริ่มหัดเล่นดนตรีตั้งแต่ยังเล็ก
มีเด็กและเยาวชนสนใจเรียนด้านดนตรีมากขึ้น
โดยได้มีโรงเรียนดนตรีเปิดให้บริการรองรับความต้องการรวมไปถึงสถาบันระดับอุดมศึกษาหลายแห่งมีการเปิดการเรียนการสอนด้านดนตรีเพิ่มขึ้น
การตลาดและการจัดจำหน่ายนั้นโดยส่วนใหญ่ยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์
ส่วนด้านการโฆษณาประชาสัมพันธ์สินค้า
บริษัทได้ร่วมเป็นผู้สนับสนุนงานประกวดการแข่งขันทางด้านตนตรีในงานต่างๆ
รวมไปถึงการเข้าร่วมงานแสดงสินค้าเพื่อสร้างการรับรู้

  (3) การจัดหาผลิตภัณฑ์หรือบริการ

เครื่องดนตรี Ritmuller ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตให้เครื่องดนตรีชั้นนำทั่วโลก
โดยมีเครื่องมือและเทคโนโลยีการผลิตที่ทันสมัย โดยเฉพาะเครื่องดนตรี Ritmuller
ได้เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมันซึ่งเป็นแหล่งกำเนิดเริ่มแรกของเปียโนแบรนด์นี้